μαρκος ουαλαριος μαρκου στρατηγος και δημαρχοι και η συνκλητος τηιων τηι βουληι και τωι δημωι χαιρειν. μενιππος ο τε παρ αντιοχου του βασιλεως αποσταλεις προς ημας πρεσβευτης προχειρισθεις και υφ υμων πρεσβευσαι περι της πολεως το τε ψηφισμα ανεδωκεν και αυτος ακολουθως τουτωι διελεχθη μετα πασης προθυμιας. ημεις δε τον τε ανδρα απεδεξαμεθα φιλοφρονως και δια την προγεγενημενην αυτωι δοξαν και δια την υπαρχουσαν καλοκαγαθιαν περι τε ων ηξιου διηκουσαμεν ευνοως. και οτι μεν διολου πλειστον λογον ποιουμενοι διατελουμεν της προς τους θεους ευσεβειας μαλιστ αν τις στοχαζοιτο εκ της συναντωμενης ημειν ευμενειας δια ταυτα παρα του δαιμονιου ου μην αλλα και εξ αλλων πλειονων πεπεισμεθα συμφανη πασι γεγονεναι την ημετεραν εις το θειον προτιμιαν διο και δια τε ταυτα και δια την προς υμας ευνοιαν και δια τον ηξιω[μεν]ον πρεσβευτην κρινομεν ειναι την πολιν και τηγ χωραν ιεραν καθως και νυν εστιν και ασυλον και αφορολογητον απο του δημου του ρωμαιων και τα τε εις τον θεον τιμια και τα εις υμας φιλανθρωπα πειρασομεθα συνεπαυξειν διατηρουντων υμων και εις το μετα ταυτα την προς ημας ευνοιαν.
LW 60